પુરોગામી પેઢી અનુગામી પેઢીને એક જલતી મશાલ આપે છે. મકાનો તો નવા બાંધી શકાશે, પણ પરંપરાઓને તો નાના પણ મહામહત્ત્વનાં કર્ણયજ્ઞોથી જાળવવી પડશે. આઇએએસમાં પુરોગામી અનુગામીના બ્રિફિંગની એક અદભુત પરંપરા હતી. સાહિત્યિક અને કલાસંસ્થાઓના કર્ણધારોની કર્ણકેળવણી વિશે મને બહુ જ્ઞાન નથી, પણ વ્યાપકપણે તેજોદ્વેષથી તિરાડાયેલા વાતાવરણમાં કશુંક જુદું જોઇએ તો રાજી થવાય. હમણાં પ્રો.વિજય પંડ્યાના અમૃત મહોત્સવના એક બૌદ્ધિક ઉત્સવમાં સામેલ થવાનું બન્યું. અનુગામી પેઢીના અનેક વિદ્વાન પ્રાધ્યાપક એમની પુરોગામી પેઢીના એક મહાનુભાવનો મહિમા કરવા ઉમટી પડેલા. આદરણીય મોરારીબાપુ આવા ભાવપૂજનમાં જોડાય એટલે આવા પ્રસંગની ગરિમા તો વધે પણ પ્રસંગ એક પરંપરા બને એવી શક્યતા વધી જાય. બે તત્ત્વો ઊડીને આંખે વળગે તેવાં હતાં, પુરોગામીને કશુંક પીરસવાનો ઉમળકો અને અનુગામીઓને અનુસરવાનો અહોભાવ..